[{"text_idx": "#000004", "text": "Yn dilyn llwyddiant Ras yr Iaith yn 2014 mae trefniadau nawr mewn lle i gynnal y Ras unwaith eto flwyddyn nesaf."}, {"text_idx": "#000005", "text": "Cyfarfu Pwyllgor Ras yr Iaith ar Faes yr Eisteddfod Genedlaethol eleni ac yn dilyn y cyfarfod hwnnw gellir datgan mai bwriad y trefnwyr yw cynnal y Ras ar y 6,7,8 o Orffennaf, 2016. Bydd y Ras yn teithio drwy ganol trefi ar hyd y gorllewin gan ddechrau ym Mangor ar y 6ed o Orffennaf a gorffen yn Llandeilo ar nos Wener yr 8fed o Orffennaf."}, {"text_idx": "#000007", "text": "Mae Ras yr Iaith wedi ei seilio ar rasus iaith eraill yn Llydaw, Iwerddon a Gwlad y Basg. Nid ras gystadleuol yw hi ond ras hwyl gyfnewid lle caiff baton yr iaith ei phasio o un dref i\u2019r llall. Dim ond yng nghanol y trefi bydd y rhedwyr yn rhedeg. Bydd busnesau, clybiau, mudiadau, ysgolion neu deuluoedd yn talu \u00a350 i noddi 1km ac am hynny gall unrhyw nifer o bobl redeg."}, {"text_idx": "#000008", "text": "Gyda\u2019r elw a godir o\u2019r nawdd, mae\u2019r Ras yn dosbarthu grantiau i brosiectau sy\u2019n hyrwyddo\u2019r Gymraeg. Yn dilyn llwyddiant Ras yr Iaith 2014 dosbarthwyd gwerth \u00a34,000 o grantiau i grwpiau a mentrau o fewn ardal y Ras. Roedd rhain yn amrywio o wyliau cerddorol fel Gw\u0302yl No\u0302l a Mlaen a Tregaroc, i wersi Ioga i Bawb a Gw\u0302yl ddrama Gymraeg."}, {"text_idx": "#000012", "text": "\u201cMae cynnal Ras yr Iaith yn her uchelgeisiol \u2013 ond wedyn, mae adfer yr iaith Gymraeg hefyd yn her fawr. Mae cynnal y Ras yn arwydd o ewyllys, brwdfrydedd a phenderfyniad pobl Cymru i weld ffyniant yr iaith Gymraeg ac i wneud hynny mewn ffordd bositif ac iachus."}, {"text_idx": "#000013", "text": "\u201cRwy\u2019n hynod, hynod falch bod sawl Menter Iaith newydd wedi ymuno a\u0302 mi. Mae mor dda gallu dweud bod yr ail Ras am fod yn hwy ac yn fwy na\u2019r un gyntaf.\u201d"}]